Hierdie bekende gedeelte van die Ou Testament word dikwels vir preke oor gebed gebruik. Gebed is wel ’n belangrike element van hierdie verhaal. Tog kan ons ’n belangrike aspek van die teks mis as ons net op Abraham se gebed fokus.
Vers 33 gee ’n indikasie dat hierdie gedeelte nie net oor Abraham se voorspraak vir Sodom en Gomorra handel nie. “Toe die Here klaar met Abraham gepraat het, het Hy weggegaan”. Hoewel Abraham se gebed die groter gedeelte van die voorafgaande verse uitmaak, vertel die skrywer ons dat die Here weggegaan het nadat Hy sy gesprek met Abraham voltooi het.
Wanneer ons die storielyn vanaf vers 16 nagaan, maak dit sin. Eers oorweeg die Here of Hy vir Abraham oor sy plan sal inlig (v 17-19). Dan openbaar die Here aan Abraham die rede vir sy besoek aan Sodom en Gomorra (v 20-21). Hierna vertrek die ander mans op weg na Sodom en Gomorra, “maar die Here het by Abraham bly staan”.
Om oor na te dink (of te bespreek): Op watter maniere trek God ons nader om in ’n wêreld met MIV sy medewerkers te wees?